Vrou vermoor toe motor onklaar raakArgieffoto ŉ Vrou wie se motor langs die pad onklaar geraak het, is doodgeskiet deur twee mans wat voorgegee het om haar te help. Kapt. Namhla Mdleleni, woordvoerder van die polisie, het gesê die 25-jarige vrou se motor het Vrydagaand in Dalasile, naby Ngcobo in die Oos-Kaap, langs die pad onklaar geraak. Twee mans het nader gekom om die vrou skynbaar te help. Een van die mans het ŉ 9 mm-pistool te voorskyn gebring en die vrou verskeie kere geskiet. Volgens Mdleleni het gemeenskapslede die vrou na die All Saints-hospitaal gehaas waar sy gesterf het. Sy het gesê die motief vir die moord is nog nie bekend nie, aangesien die mans nie die vrou beroof óf haar motor gesteel het nie. Mdleleni het gesê twee verdagtes, onderskeidelik 35 en 45 jaar oud, is Sondag in verband met die voorval in hegtenis geneem. Die polisie het tydens die inhegtenisnemings op vuurwapens en ammunisie beslag gelê. Die verdagtes sal Dinsdag in die Ngcobo-landdroshof verskyn.